AlexejDobrolubov/national_council_slovak_2010 huggingface dataset:
43. schôdza NR SR - 9.deň - A. dopoludnia
Dátum: 2025-12-05
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

90. Pani poslankyňa Gregorová, veľmi správne ste pripomenuli a zvýraznili fakt, že zamestnávatelia nie sú v nijakom slova zmysle znevýhodnení. Zamestnávatelia majú už dnes možnosť kedykoľvek obrátiť sa na úrad a požiadať ich o súhlas s prepustením alebo preradením svojho zamestnanca. A úrad vždy skúma, či ide len o akt pomsty alebo revanšu, alebo či je dôvodom prepustenia dajme tomu neplnenie pracovných úloh, dochádzka a podobne. Ani po dvoch týždňoch tu nemáme jeden jediný dôkaz, aby úrad alebo vedenie úradu nejakým obdobným spôsobom marilo prepustenie takýchto zamestnancov. A keď si spomeniete, minulý týždeň tu, keď sa vlastne rozvírila tá vlna kritiky voči tomuto návrhu, ozvali sa aj akademici. A pani Puškárová tu hovorila, že akí sú to akademici, narážala na ľudí z univerzity Komenského, veď to nie sú žiadni dekani alebo rektori, alebo prorektori, to nemá žiadnu relevanciu. Pán Burda jej dnes splnil želanie a dal jej krásny mikulášsky darček. Predseda Štátnej volebnej komisie, nominant HLAS-u mimochodom, si dnes uverejnil naozaj piár článok v Novom Čase. A mnohí si kladiete otázku, že prečo taký uznávaný akademik publikuje v Novom Čase, v bulváre, a nie v nejakom odbornom časopise. Tak preto, že v odbornom časopise by mu tento pamflet roztrhali na kusy a nedovolili by mu ho publikovať, lebo je to holý nezmysel. No ale keď takto rád publikuje, tak do budúcna odporúčam, aby tento článok skúsil publikovať v časopise 3. vek alebo v nejakom hobby magazíne. Na druhú stranu tento text, ktorý publikoval v Novom Čase, nie je hodný, aby bol, vlastne ešte aj zdrap papiera... (Prerušenie vystúpenia časomerom.)
43. schôdza NR SR - 9.deň - A. dopoludnia
Dátum: 2025-12-05
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

58. Pani poslankyňa Gažovičová, ďakujem za veľmi dobré vystúpenie. Naozaj tento zákon, o ktorom tu rokujeme, bol zbúchaný na kolene a tak to koniec-koncov aj dopadlo. Veď toľko rozporov a toľko kritiky, ktorá sa vzniesla na doslova tri listy v návrhu zákona, sme tu už naozaj veľmi dávno nemali. Ozvali sa akademici, prokurátori, Európska komisia, ešte aj sám prezident a mnohí, mnohí ďalší. Táto vláda si vydobýja pozornosť, je škoda, že ale v tom najhoršom slova zmysle. Hovorí sa tu, že vláda rezignovala na pomoc, ale ono keď sa človek nad tým tak zamyslí, tak o pomoc ľuďom tejto vláde nikdy ani nešlo. Veď prvým krokom bolo zrušenie Úradu špeciálnej prokuratúry, zrušenie Naky, teraz tu máme zrušenie Úradu na ochranu oznamovateľov korupcie. Ďalší na rade, ktorý to má veľmi nahnuté, je Špecializovaný trestný súd. Trochu sa utlmila diskusia o zlúčení ÚVO a protimonopolného úradu, zrejme ÚVO už nie tak hlasno kritizuje, tak tá aj diskusia o zlúčení úradov sa nateraz utlmila a navyše tu máme aj na tejto schôdzi novelu zákona o verejnom obstarávaní, kde sa zrejme znova priškrtí transparentnosť a možnosť podávania námietok. Takže úrad zrejme nateraz ostáva, ale je to len a len znakom bezradnosti tejto vlády, lebo akonáhle nevie fungovať v súlade so zákonom, nevie dodržiavať pravidlá, tak inštitúcie, ktoré na to dohliadajú, jednu po druhej ruší.
43. schôdza NR SR - 9.deň - A. dopoludnia
Dátum: 2025-12-05
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

38. Ďakujem všetkým kolegom za vaše faktické poznámky, naozaj si to veľmi cením. Osobitne ďakujem pánovi Dostálovi za naozaj zvýraznenie toho, že ten zostávajúci rozpor, hlavný rozpor s právom Európskej únie a so smernicou je likvidácia nezávislosti. Naozaj toto je paródia na nezávislosť, toto je nezávislosť úradu na vietnamský spôsob, nezávislosť úradu na ruský spôsob. A pán Hargaš takisto veľmi správne dal príklad so svojím známym a naozaj, ako sa hovorí, že dovtedy sa chodí s krčahom po vodu, kým sa nerozbije, a táto vládna koalícia veľmi šponuje situáciu. Tak ako Al Capone bol dolapený za daňové podvody, za daňové úniky, tak bude veľmi príznačné, ak táto vláda dostane po prstoch od Európskej komisie za svoju rozdrapenosť, aroganciu a pomstychtivosť. Lebo práve tieto tri slová najlepšie vystihujú vládnutie tejto vládnej koalície. Naozaj pozerajú len na seba a ja mám naozaj taký pocit, že len čakajú, kedy už zbehnú tie zvyšné dva roky a doslova z nich srší, že len prosia ľudí, aby už od nich nikto nič nechcel. Lebo tie témy, aké sa v týchto dňoch riešia, je naozaj zrušenie úradu, výmena predsedu výboru Ferenčáka, najnovšie čistota jazyka, vešanie vlajok po kdejakých ruinách, a len aby sa neupriamovala pozornosť na ich zbabranú energopomoc alebo na kšefty pri Voderadoch. Ďakujem pekne.
43. schôdza NR SR - 9.deň - A. dopoludnia
Dátum: 2025-12-05
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

10. Pani poslankyňa Jurík, som veľmi rád, že si popri pomstychtivosti a babráctve ministra vnútra spomenula aj babráctvo a servilnosť predkladateľov a teda najhlasnejšieho a najtichšieho poslanca HLAS-u, ktorý svojím pozmeňovacím návrhom doslova vypli Tibora Gašpara. Neviem, či ste si všimli, Tibor Gašpar je jediný, môžete si to všimnúť aj na tabuli, ktorý včera nevystúpil v rozprave, hoci sa ešte deň predtým, v stredu, pred kamerami na ústavnoprávnom výbore dušoval, ako tu bude siahodlho rozprávať o tom, že úrad, resp. prokurátori poskytujú účelovú ochranu pre oznamovateľov korupcie. Je naozaj potupné, a Tibor Gašpar sa ani včera celý deň neukázal na rokovaní o tomto bode, tak ako minister Susko nedokáže normálne vrátiť do života horalkový paragraf, pretože namiesto pravidla, ktoré sme tu mali v zásade, v úvodzovkách, jednej beztrestnej krádeže, ďalšia krádež s malou škodou bola považovaná za trestný čin, teraz to navrhuje dve beztrestné krádeže a až tá tretia bude považovaná za trestný čin. Tak takto aj pán poslanec Bartek zjavne nedopočul alebo nedočítal výhrady Európskej komisie, keďže ten jeho pozmeňovací návrh naozaj rieši len malú časť, síce veľmi podstatnú, ale len malú časť toho, čo je v rozpore s právom Európskej únie. Tých rozporov je tam, na to, ako je to krátky zákon, fakt veľa a ja verím, že ešte poslanci HLAS-u naberú odvahu a tento hanebný návrh stiahnu.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

341. Pani poslankyňa, naozaj nemám čo dodať k vášmu vystúpeniu, naozaj pod všetko sa môžem podpísať. Ale vidím tu nebývalo veľa poslancov SMER-u, tak ja skúsim aj takto zhrnúť ostatný týždeň. Naozaj poslanci SMER-u sa mohli na poslancov HLAS-u smiať za to, ako schytávajú všetku kritiku za tento hanebný návrh. Následne sa mohli smiať za to, ako sa zachovali pri odvolávaní ministra Ráža, keď boli naozaj za handry. A nakoniec aj za to, že HLAS si nedokáže presadiť ani len výmenu na poste predsedu výboru, ktorý im patrí podľa koaličnej zmluvy. Ale dnes to HLAS SMER-u aspoň tak symbolicky vrátil. Poslanec, ktorý síce, poslanec Bartek, ktorý síce netuší, čo sa deje na ministerstve vnútra, pretože, samozrejme, nespáva s ich legislatívcami, sa zrazu dozvedel o veľmi vážnych výhradách Európskej komisie a precitol. A tento pán poslanec priniesol pozmeňovák, ktorým dvojtýždňovú argumentáciu Tibora Gašpara rozbil na prvočinitele. Tibor Gašpar sa ešte včera na ústavnoprávnom výbore dušoval, ako tu dnes bude vystupovať a ako bude upozorňovať na to, že úrad alebo prokuratúra tu dáva nejaké účelové ochrany. Dnes je účelovým ochranám koniec, pretože pozmeňovací návrh poslancov Eliáša a Barteka skrátka ruší tento nezmysel. Avšak aj napriek tomu tento návrh je stále v rozpore s právom Európskej únie.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

329. Jožo, ďakujem za výborné vystúpenie. Naozaj tento návrh zákona je okrem toho, že je to zákonom pomsty, je aj prejavom obrovskej frustrácie z toho, ako vo veľmi krátkom slede najprv súd potvrdil oprávnenosť pokuty Úradu na ochranu oznamovateľov pre ministerstvo vnútra kvôli ľahostajnosti alebo ignorácii ministra, ktorý čurillovcov prepustil bez toho, aby žiadal úrad o súhlas a zároveň je to prejavom frustrácie a vybitím si zlosti na tom, že Matúš Šutaj Eštok dostal aj ďalšiu pokutu, ktorú však neuhradí zo štátneho rozpočtu, ale zo svojho vlastného vrecka. No a to ho naozaj doviedlo k tomu, že takto skratovo v sobotu zvolal zasadnutie vlády a nechal si schváliť tento hanebný návrh. Podvečer sme sa dozvedeli o pozmeňováku poslanca Barteka a koalícia sa teraz tvári ako majstri sveta a ako tu vyhrali veľkú bitku. Ale ten hrebienok im padne veľmi skoro, keď voči nám Európska komisia začne konanie o infringemente, pretože ten návrh je stále v rozpore s európskym právom. A zároveň im hrebienok padne, keď nám budú stopnuté financie z Plánu obnovy. No okrem toho im padnú aj preferencie, pretože verejnosť ani taký počet inštitúcií ako HLAS a Matúša Šutaja Eštoka ako vyfackáva v ostatných dňoch za tento hanebný návrh, HLAS ešte naozaj ešte nezažil.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

277. Ďakujem veľmi pekne. Pani poslankyňa, myslím, že ste správne načrtli, že tá idea zrušenia úradu nemusela, nemusela skrsnúť v hlave ministra vnútra, ale bola to idea premiéra. Ozaj by ma neprekvapilo, ak by práve premiér Fico spojil príjemné s užitočným. Užitočné v tom, že sa odstráni veľmi nepohodlný úrad preňho a pre jeho kamarátov a príjemné v tom, že hlavnú vlnu kritiky si zlízne minister vnútra a jeho HLAS. Kumšt je aj v tom, že naozaj ak je to tak, tak premiér využil to momentum a zároveň aj povahu ministra vnútra, jeho prchkú povahu, kedy kvôli chráneným oznamovateľom príde o 120-tisíc eur z vlastného vrecka, lebo pokutu nedostalo najnovšie ministerstvo, ale on osobne. Naozaj ideálne riešenie a ozaj ako treba uznať, že Fico má veľké šťastie na koaličných partnerov, ktorí mu zas a znova naskakujú na vidly a ešte z toho majú aj dobrý pocit, fakt neuveriteľné. Ale po dlhšej dobe tu máme k dispozícii aj pána ministra, a preto ho chcem pozvať, aby sa zapojil do rozpravy, aby nám poskytol svoj pohľad na pozmeňovací návrh svojich kolegov ako a zároveň aby nám predostrel, ako vníma, akých má kandidátov na miesto dočasného predsedu úradu, keďže dočasného predsedu úradu vyberie pán Raši. Ako sme sa aj nedávno z médií mohli dočítať a ako potvrdil aj pán Ferenčák, diskusia v HLAS-e je minimálna a o všetkých podstatných veciach rozhoduje veľmi úzke vedenie, najmä pán Raši a pán Eštok.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

247. Pani poslankyňa, ďakujem za vaše vystúpenie. Táto vláda si evidentne užíva chvíle, keď verejnosť mlčí a, bohužiaľ, svojou aroganciou a tým, že dennodenne preráža ďalšie a ďalšie dno, sa jej to aj veľakrát podarilo. Ja sa ale teším, že mnohým ľuďom dochádza, čo táto vláda stvára a že ľudia napriek vládnemu zastrašovaniu naberajú odvahu a dávajú o sebe vedieť. A tento návrh zákona o zrušení Úradu oznamovateľov korupcie je toho jasným dôkazom. Toľko inštitúcií, ktoré sa kriticky, naozaj veľmi kriticky vyjadrili k jej zrušeniu, tu už dávno nebolo. Preto chcem aj z tohto miesta povzbudiť všetkých občanov, aby sa nebáli a hovorili o svinstvách tejto vlády so svojimi známymi, pretože obdobie mečiarizmu, ktoré táto vláda, táto vláda v mnohých ohľadoch prekonáva. A práve verejný tlak je to, čo ich núti robiť chyby. Táto schôdza sa zapíše ako jedna z tých, na ktorej bol schválený najmenší počet zákonov pre ľudí a, naopak, zapíše sa ako schôdza pomsty a vybavovania si vnútrostraníckych účtov. A v súvislosti s tým, kto bude niesť zodpovednosť za spôsobené škody, ja verím, že to bude práve návrh zákona o hmotnej zodpovednosti, ktorý je na rokovaní aj tejto novembrovej schôdzi, že práve schválenie tohto návrhu zákona donúti vládnych politikov a predstaviteľov v štátnej správe hospodáriť lepšie, pretože v opačnom prípade im všetka škoda bude zosobnená.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

221. Pani poslankyňa, správne ste poznamenali, že v koalícii sa zľakli, ale je pravda, že nateraz len trochu. Ktokoľvek čítal európsku smernicu o ochrane osôb, ktoré nahlasujú porušenia práva únie, musel vidieť, že vládny návrh je v rozpore s právom Európskej únie. Ten rozpor naozaj bije do očí a je presne pomenovaný v článkoch 5 odsek 7 a 9 a tiež v článku 25 odsek 2 smernice. Tam sa presne uvádza, že na ochranu má mať nárok každý oznamovateľ, ktorý korupciu nahlási, a to nielen v súvislosti so svojím zamestnávateľom. Explicitne sa tam uvádza aj to, že ak štát poskytuje istý štandard ochrany pre oznamovateľov korupcie, nemá sa znížiť. Zatiaľ sa v koalícii tvária ako majstri sveta, ako to celé zachránili, ale na to sme si v zásade už zvykli. A nedávno sa takto hrdinsky tváril aj sám minister vnútra, keď dostal prvú pokutu pre ministerstvo vnútra od Úradu na ochranu oznamovateľov. To hrdinstvo ho prešlo v momente, ako pokutu úradu potvrdil aj súd. A hrdinstvo tejto koalície zrejme padne vtedy, keď Slovensku budú pozastavené financie z Plánu obnovy alebo keď budeme platiť pokutu za infringement, ktorému stále čelíme. A presne pre takéto situácie navrhuje Hnutie Slovensko zákon o hmotnej zodpovednosti verejných funkcionárov, ktorý je aj na rokovaní tejto novembrovej schôdze. Presne pre takéto situácie je nachystaný, aby sa škoda, ktorú verejní funkcionári spôsobia aj takýmto nezodpovedným hlasovaním a rušením úradu, im zosobnila a aby, ktorú osobne nahradili tak ako minister vnútra.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

175. Pán Spišiak, veľmi správne ste pripomenuli, že grom návrhu je výmena vedenia. Jedným z argumentov bolo dorovnanie práv zamestnancov a zamestnávateľov, čo im už sčasti padá, ale stále si tam nechávajú aj taký ďalší figový list alebo, ako by povedal pán podpredseda Danko, opatrenie na vyslepenie očí. Ide totiž o to, že ochranu pre oznamovateľov poskytuje prokurátor. Ak by zamestnávateľ chcel požiadať o zrušenie ochrany, o zrušení ochrany by rozhodoval nadriadený prokurátor. Čiže namiesto okresného prokurátora šéf okresnej prokuratúry. Keďže, ako ste správne povedali, tie pravidlá na udelenie ochrany sú prísne dané, je veľmi malá šanca, že by nadriadený prokurátor takúto ochranu odňal. Lenže je tu aj ľahšia cesta, ako sa nepohodlného zamestnanca zbaviť alebo preradiť, a tou skratkou je zaslať žiadosť o stanovisko o súhlas Úradu na ochranu oznamovateľov. Ak úrad vydá súhlasné stanovisko, že daného zamestnanca môžte preradiť alebo prepustiť, môžte ho prepustiť, vybavená vec, nemusíte sa obracať na Generálnu prokuratúru. Tomu zamestnancovi chránenému, stále chránenému, bude ten list, ktorý má od prokuratúry, úplne nanič, pretože tá ochrana sa vzťahuje len na konkrétneho zamestnávateľa. Ak by som to dal do súvisu s čurillovcami, po zmene vedenia si Matúš Šutaj Eštok vypýta súhlas od úradu, ten povie áno, čurillovcov sa môžte zbaviť, čurillovci budú prepustení, Matúš Šutaj Eštok má po probléme a čurillovcom bude ochrana nanič, lebo sa vzťahovala iba voči ministerstvu vnútra.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

159. Pán poslanec Dostál, máte pravdu, že už približne hodinu rokujeme v inej atmosfére a je tomu tak preto, z dôvodu nedávno podaného pozmeňovacieho návrhu poslancov HLAS-u, ktorý, budem teraz parafrázovať podpredsedu Gašpara, umožní udeľovať účelovú ochranu oznamovateľov korupcie tým ľuďom, ktorá nesúvisí s ich zamestnávateľmi, pretože toto bola doposiaľ hlavná argumentačná línia predstaviteľov vládnej koalície. Predpokladám, že o tomto pozmeňováku pán Gašpar vedel a z toho dôvodu aj zrušil svoje vystúpenie za klub, pretože ako vravím, to bola hlavná jeho argumentačná línia a ešte včera sa na ústavnoprávnom výbore dušoval, ako tu dnes bude vystupovať v rozprave a ako bude hovoriť o účelových ochranách oznamovateľov, ktoré priamo nesúvisia s ich zamestnávateľmi, ako bude rozprávať o oznamovateľoch, ktorí vraj v strachu z prepustenia podávajú najrôznejšie oznámenia, len aby si zaistili ochranu úradu pred svojím prepustením alebo preradením, lebo o tom dookola točili. A som veľmi rád, že sa konečne rozpráva aj o tom, na čo som upozornil vo svojom úplne prvom vystúpení k tomuto návrhu zákona ešte minulý utorok a síce, že dočasným predsedom úradu bude osoba, ktorú vymenuje podpredseda strany HLAS Richard Raši bez akejkoľvek konzultácie, teda pardon, jedine po konzultácii so svojím šéfom Matúšom Šutajom Eštokom. Tento predseda bude na svojom mieste minimálne dva mesiace, ale ako poznáme tu Národnú radu, akým spôsobom pristupuje k voľbe kandidátov na sudcov Ústavného súdu, je pravdepodobné, že sa to predĺži aj na rok alebo dv... (Prerušenie vystúpenia časomerom.)
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

129. Ďakujem. Málokto si to uvedomuje, ale kolegovia z HLAS-u svojím pozmeňovacím návrhom rozbili dvojtýždňovú líniu pána podpredsedu Gašpara, pretože pán poslanec Gašpar dva týždne opakuje, že hlavným cieľom návrhu tohto zákona je, že mnohí oznamovatelia alebo mnohí zamestnanci sa v strachu z prepustenia nahlásia nejakú protispoločenskú činnosti, on dáva rád za príklad výrub stromov a podobne, a že z toho dôvodu skrátka jeho zamestnávateľ ho nebude môcť vyhodiť. Tým, že poslanci HLAS-u toto nezmyselné pravidlo, že protispoločenská činnosť musí byť nahlasovaná iba v súvislosti so zamestnávateľom, rušia, tak rušia celú argumentačnú líniu, ktorou sa pán podpredseda Národnej rady Gašpar snaží zveľaďovať už vyše týždňa.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

99. Ďakujem veľmi pekne. Pán Bartek sa pred niekoľkými dňami vyjadril, že on s ministerskými legislatívcami nespáva. Avšak po predložení jeho dnešného prekvapujúceho pozmeňujúceho návrhu, ktorým nám dáva za pravdu, sa javí, akoby to už nebola pravda a nehnevajte sa, ale naozaj to vyzerá tak, ako keby ste s nejakými ministerskými legislatívcami začali spávať. Ja vás len chcem povzbudiť, aby ste nabrali ešte viac odvahy a do polnoci naozaj navrhli stiahnuť celý tento nepodarený návrh na zrušenie úradu.
43. schôdza NR SR - 8.deň - B. popoludní
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

57. Ďakujem, Igor, za tvoje vystúpenie. Veľmi správne si spomenul, že práve vláda svojimi krokmi pozýva ľudí na námestia. Kým 99 % Slovákov pred dvoma týždňami ani netušilo, že existuje nejaký Úrad na ochranu oznamovateľov korupcie, dnes desiatky inštitúcií bijú na poplach a tisícky ľudí voči tomu protestujú. Vidím tu aj ministra Suska, ktorý rast kriminality pripisuje tým, ktorí upozorňujú na alarmujúci stav, teda na obete. Lebo rast krádeží, na rast krádeží upozorňovali a upozorňujú najmä obchodníci a následne tieto ich zúfalé prosby tlmočia aj médiá, aj opozícia. Tu treba spozornieť, pretože táto vláda má naozaj sklony robiť z obetí páchateľov. A stavte sa, že aj po zrušení Úradu na ochranu oznamovateľov korupcie budú za akýkoľvek prípad korupcie zase raz zodpovední tí, ktorí na to upozorňujeme, zároveň médiá, tisícky ľudí v uliciach, Slovenská advokátka komora, generálny prokurátor, Rada prokurátorov, právnici, akademici, Európska komisia a mnohé ďalšie inštitúcie. Preto chcem všetkým týmto inštitúciám poďakovať aj občanom, že napriek tomu, že od tejto vlády dostanú nálepku rozvracačov krajiny, upozorňujú na tento problém. Ďakujem.
43. schôdza NR SR - 8.deň - A. dopoludnia
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

89. Ďakujem veľmi pekne za vaše vystúpenie. Kým pred dvoma týždňami 99 % slovenskej populácie ani netušilo, že existuje nejaký Úrad na ochranu oznamovateľov korupcie, dnes o ňom vie každý. Zároveň 99 % ľudí na Slovensku vie, že tento návrh zákona je len zákonom pomsty a pozná aj dôvod. Tým dôvodom je, že Matúš Šutaj Eštok kvôli svojmu babráctvu nedokáže zákonne prepustiť vybraných policajtov okolo Jána Čurillu, čo v ostatnej dobe potvrdil aj súd. Akonáhle to potvrdil súd, hrdinstvo Matúša Šutaja Eštoka spľaslo. Ale tým skutočným impulzom bolo nie to, že úrad udelil pokutu ministerstvu vnútra, pretože tá sa ministra prakticky nedotkla, zaplatil zo štátneho, ale čo sa ho dotklo, bolo to, že dostal pokutu, ktorú musí zaplatiť on sám. Totižto frustrácia, že sa čurillovcov nedokázal zbaviť zákonným spôsobom, že si to sám pokazil, ho doviedla k hrdinským rečiam o tom, že čurillovci sú mafiáni, vrahovia, prirovnával ich k Černákovi. Tí sa, samozrejme, bránili a Matúš Šutaj Eštok prehral súd kontumačne. No a keď už musí platiť 90-tisíc, vlastne 120-tisíc z vlastného vrecka, tak to bola pre neho naozaj tá posledná kvapka a v tom chvate predložil na vládu na sobotu návrh zákona, aby sa tohto úradu raz a navždy zbavil.
43. schôdza NR SR - 8.deň - A. dopoludnia
Dátum: 2025-12-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

79. Ďakujem veľmi pekne. To, čo tu treba naozaj dookola opakovať, je, že dočasného šéfa vyberie pán predseda Národnej rady, podpredseda strany HLAS Richard Raši bez toho, aby dostal akékoľvek odporúčania od výberovej komisie. Teda pardon, bude mať jedného radcu a tým radcom je Matúš Šutaj Eštok, ktorý si vyberie nového šéfa Úradu na ochranu oznamovateľov korupcie. Vďaka tomu bude môcť podať žiadosti na úrad na preradenie alebo prepustenie nepohodlných policajtov alebo iných zamestnancov. Nebude sa musieť obracať na žiadnu prokuratúru, nič. Tento dočasný predseda tu bude minimálne dva mesiace, pretože najbližšia schôdza riadna bude až na konci januára, ale ani s tým sa rozhodne nebudú ponáhľať, pretože poznáme prípady, ako sa tu volia sudcovia Ústavného súdu. Dva roky nie je táto Národná rada schopná vybrať jedného z dvoch kandidátov, ktorých už máme navrhnutých. To isté platí aj o guvernérovi Národnej banky Slovenska. Dva roky nadsluhuje, pretože táto Národná rada nie je schopná zvoliť nástupcu a rovnako sa ani nebude ponáhľať s výberom šéfa úradu, pretože bude tam ich dosadený človek, ktorý nebude musieť spĺňať absolútne žiadne kritéria, teda pardon, len tie úplne najjednoduchšie. A tak, ako pripustila aj včera na výbore pani štátna tajomníčka Kurilovská, šéfom úradu bude môcť byť kľudne aj asistent ktoréhokoľvek koaličného poslanca. Jedinou podmienkou je, aby nebol členom politickej strany, žiadne skúsenosti, žiadna znalosť problematiky, nič. Jednoduché, výber.
43. schôdza NR SR - 7.deň - B. popoludní
Dátum: 2025-12-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Ďakujem, Jozef, za upozornenie, je to naozaj tak, pán poslanec Bartek vo svojom pozmeňovacom a doplňujúcom návrhu k tlači 1026 v závere svojho vystúpenia namiesto návrh zákona povedal názov zákona, tým pádom jeho ústny prednes nekorešponduje s písomnou verziou a nemalo by sa dať o tom hlasovať. Takto sa to dialo aj v minulosti pri mnohých opozičných pozmeňujúcich a doplňujúcich návrhoch a opakovane sme na to upozorňovali.